
До покретања теме/пројекта „Свемир“ дошло je када је Гаврило, као дете дана, донео књигу о свемиру и својом причом заинтересовао своје другаре да се баве овом темом. Најпре их својим поступком испровоцирао да причају и они о својим искуствима и сазнањима која имају о свемиру, а ја сам их бележила: „Горе су звезде, а ја сам видео Сунце и Меркур“, „у свемиру се догађа свашта, све може да настане и нестане“, „на Марсу живе Марсовци“, „ја сам гледао Ратове звезда“, „из свемира се види наша планета“, каже Страхиња, а Лена му одговара: „не може да се види јер је и наша планета у свемиру“. Гаврило, дете са највише искуства у познавању свемира, каже: „то је место где нема гравитације и ваздуха, зато астронаути имају онаква одела“. „Свемир је бесконачан...ту имају рупе и прашина”, каже Вељко и додаје: „Једино ракетом се може отићи у свемир. Ако неко верује у ванземаљце, мислим да је то истина. Они живе у свемиру, они расту и све сунижи као мрави, а као бебе су огромни. То сам видео у цртаном филму”. Сва ова дечја размишљања отворила су и нова питања на које нисмо имали одговор: „Зашто звезде падају? Како је настала планета Земља? Зашто месец мења облик? Шта је то телескоп? Шта је то гравитација?“  Договорили смо се да се распитамо у породици, да покушамо преко интернета или на неки други начин да проширимо своја сазнања.  
Провокација за децу је било уношење природних и неструктуираних материјала: кутија, папира, ролни, калема, трака, дрвених штапова, гранчица, каменчића, песка.... То је провоцирало децу да се баве уметношћу, да стварају, играју се, да плешу и певају, да истражују литературу и смислено користе дигиталне технологије. Тако је почеода се развија наш пројекат.
Уређење средине је био наш заједнички посао. Играјући се, стварали смо и пунили  просторне целине продуктима наше игре. Настале су планете, цео сунчев систем, црна рупа, „блек-холе“, како каже Гавро, звезда репатица, ракета, метеори, свемирска кабина коју смо опремили тастатурама, монитором, слушалицама,направили смо телепорт, разне телескопе...
Путем информативног паноа обавестили смо родитеље о теми/пројекту коју смо започели и позвали их да се укључе са својим идејама. Деца су их свакодневно уводила у своју кабину и причала им о нашим авантурама. Родитељи су нам доносили све што би могло да се искористи у опремању летилице и кабине, као и одговоре на дечја питања која су потражили на интернету и књигама, а онда им свима објашњавали и играли се са нама. 
По дечјој жељи, а понекад планирано од стране васпитача, музика је била често присутна. У соби смо организовали простор где деца могу удобно да се сместе,а затим смо слушали музику за опуштање. Требало је само да затворимо очи и полетимо. Подстицала сам децу да причају о свом замишљеном путовању у свемир – шта виде, шта чују, осећају...Деца која се радије изражавају ликовно, илустровала су своје замишљено путовање. Други су радије причали приче о доживљају са друге планете, док је било и оних који су плесали опуштајући своја тела као да смо у „бестежинском стању”, као космонаути када шетају по Месецу.
Заједно смо стварали процесни пано. Пројекат се стварао у нашој соби. Почели смо са истраживањем планета. Уз помоћ енциклопедија и интернета сазнали смо колико их има, како се зову, као и то како се окрећу око Сунца. Док смо их правили техником каширања, морали смо проверавати и њихове особине, величину и боју. Између осталог, дошли смо до одговора на питање да ли могу да се сударе, које су топле а које хладне, које џиновске а које патуљасте, која има прстен и на којој би можда могло да се живи. Истраживали смо звезде, правили сазвежђа, комете, метеоре и ракете.
Војо: „Лајка је пас који је ишао у свемир и угинуо је зато што није имао кисеоника, али је помогла астронаутима да сазнају колико им је ваздуха требало да иду у свемир. И знам да су је Руси послали. Ракета личи на свемирску станицу. Ја знам да су тамо астронаути. Ја ћу ракетом на Нептун јер је најбоља планета. Има фора код ракета, може да се скрати и повећа”. Инспирисани Војовом причом о Лајки, обрадили смо песму Гојкова ракета.
	Након првог слушања, разговарали смо о тексту. Када су деца научила песму, укључили смо инструменте. Једна група деце је добила металофоне и научила да свира део песме који се изводи стакато. Друга група је добила задатак да прати први део песме штапићима у ритму, а трећа група је певала.
Ова једногласна дечја песма их је навела на нову игру. Договорили смо се како ће изгледати замишљена ракета којом ћемо кренути у свемир. „Ракета мора имати прозоре или екран кроз које ће путници видети шта се догађа око њих у свемиру”, предлагала су деца. Направили смо ракету, а често само ређали столице спремни за путовање док слушамо песму коју су радо понављали путујући.
Ово путовање је било посебно и због тога што смо проширили игру тако што смо се спустили на једну планету. Ту је било разних прича и замишљених догађаја, као и оних стварних које су деца код куће сазнала о дешавањима у свемиру.
Било је јако узбудљиво гледати на YOU Tube kids каналу Сунчев систем и свемирске летилице, причу Џоане Кол „Чаробни школски аутобус у свемиру”, која нас је одвела на забавно путовање по свемиру. Свемирске апликације, изданци модерне технологије, одличне су за истраживање крајњих граница космоса. Апликација StarMap нам је послужила као водич кроз ноћно небо. Открили смо много начина на које се може отиснути на виртуелно путовање кроз наш Сунчев систем и свемир, све до далеких звезда. На овај начин смо  градили културу употребе технологије која није сведена само на техничко овладавање уређајем, јер су у томе деца већ веома вешта.

„Блистај, блистај звездо мала” је француска песма која је постала омиљена у нашој групи. У гостима код нас је била професорка музике која је деци отпевала ову песму, а они су је данима понављали. Ова песма их је постакла да праве звезде, да их цртају и траже информације о њима. Користили смо је и као део у интерактивним причама које смо пронашли о свемиру. 
Са семинара Ж. Борисављевић „Резилијентност”искористила сам неколико игара са певањем као што је „Звец, звец, звецкајмо...” или „Плаво небо, птица лет”,а са семинара „У свету драме и позоришта” Љ. Бељански Ристић „Настанак планете земље”, где се чује инструментална музика. Тражили смо и проналазили песмице које одговарају нашој теми, а неретко су их и родитељи за нас снимали и доносили. Слушали смо „Свемирски путник“ Р. Дамјановића, „Ал је леп овај свет“ Ј.Ј.Змаја, који је компоновао С. Стојановић Мокрањац,„Сваки дан се сунце рађа“ Д. Лаковића и хора Колибри.
Јако занимљиве су биле бројалице које смо изводили на више начина, пљескањем или уз помоћ Орфовог инструментарија и тако подржали равој ритма и осећаја за ритмичко трајање. Омиљена бројалица за коју смо смислили и игру је „Планета Земља” коју је написала Б. Голубовић. Деца формирају круг и додају једно другом лопту (кобајаги планету) пратећи јединице бројања.Почињемо у споријем темпу и постепено убрзавамо. Наредној бројалици, аутора Д. Пековића, мало смо прилагодили текст да би била у складу са пројектом.Бројалице смо пратили на виже начина, тапшањем, корачањем и дечијим инструментима. Изводили смо јединице бројања, наглашене јединице и ритам бројалице, посебно или у комбинацијама. На крају смо „немо“ изводили бројалице тако што смо изговарали текст у себи, а ритам бројалице изводили инструментима. Како се бројалице разликују у ритму, свирали смо их и двогласно, јена група деце је изводила ритам прве, а друга група ритам друге бројалице.
Када смо говорили и правили Сунчев систем, повезали смо број планета (наша планета и још седам) са „Тапшалицом 7”, М.М.Симића и њу су радо понављали, тражили да гледају другу децу како је изводе на YU Tube, снимали себе уз помоћ телефона и показивали својим родитељима шта су научили.

Разговарали смо о звуку уопште и звучним вибрацијама. Како настаје звук и може ли се измерити његова јачина сазнали смо захваљујући експериментима као што су „Звучна виљушка“, „Разиграни папирићи“ и „Пачја оглашавања“. Замишљали смо, описивали или представљали звуке који се можда чују и у свемиру, смишљајући необичне инструменте које можда користе ванземаљци.
Да бисмо све обележили, препознавали смо и слагали слова,склапали речи и реченице.Ишли смо и у библиотеку да нађемо нове књиге. Од куће су деца доносила и своје књиге, којих о свемиру има баш пуно.
Неретко су деца тражила да слушају музику и при том да слободно плешу, како ко жели. Покушавали су и да ускладе покрете једни са другима и да наступају заједно пред публиком, својим другарима или када нам неко дође у госте. Смишљали су праве мале музичке сцене и забављали се костимирањем, вежбањем, договарањем, преговарањем и играњем.
Очигледно је ова тема и другима била изазовна и занимљива јер смо пронашли доста прича и песама, загонетки и драмских игара којима смо обогатили наша искуства и налазили разлоге и инспирацију да се бавимо свемиром. Поред тога, пратили смо календар, смену годишњих доба, промену времена,ускоро наступајућу Нову годину, предстојеће рођендане...Договорили смо се да прославимо крај пројекта такмичењем у квизу о свемиру, кроз који смо прошли све до чега смо дошли и што смо научили претходних дана. 
Снежана Шаровић
